謁江瀆廟
作者：喻汝礪
朝代：宋

paragraphs: 坤軸東南傾，大江日夜注。
前驅下荆巫，餘濤略吳楚。
任勢不期勞，得意緣所遇。
水也初無營，神哉亮誰主。
芳蘭沉清華，碧藻舒翠縷。
晨鵠戲野岸，春鳬集深渚。
均是得所安，而神豈私汝。
古來幾精魂，捨此迷所處。
淫遊不知還，沙村失煙樹。
而我後千載，悠然在江滸。
抱嗇貴無競，矜名忌多取。
冥冥罨岸風，淫淫打船雨。
舞雪窺洪濤，開蘋渡前浦。
再拜謝神貺，聊復隨所住。